[bookmark: _GoBack]HCK GDCK Vrgorac javni je naručitelj i obveznik primjene Zakona o javnoj nabavi ("Narodne novine" broj: 120/16., 114/22. i 48/26 ).
 
 
Hrvatski sabor je 30. travnja 2026. godine donio Zakon o izmjenama i dopunama Zakona o javnoj nabavi koji je objavljen u „Narodnim novinama“ broj 48/26. od 8. svibnja 2026. godine (u daljnjem tekstu: ZJN).
ZJN je stupio na snagu 16. svibnja 2026. godine, međutim odredbe o jednostavnoj nabavi (članak 5. ZJN-a, kojim se mijenja članak 15. Zakona) i odredbe o pragovima (članak 4. ZJN-a) stupaju na snagu 1. rujna 2026. godine, a sve kako bi se naručiteljima omogućilo usklađivanje njihovih općih akata kojima se uređuje provedba postupaka jednostavne nabave te planova nabave s odredbama ZJN.
Pravna osnova za donošenje ovog prijedloga Pravilnika o provedbi postupaka jednostavne nabave sadržana u članku 86. stavku 3. ZJN kojim je naručiteljima ostavljen rok od 3 mjeseca od stupanja na snagu ZJN, da usklade opće akte kojima se uređuju pravila, uvjeti i postupci jednostavne nabave te planove nabave s odredbama citiranog zakona, koji rok istječe s danom 16. kolovoza 2026.
 
Slijedom navedenoga, važeći Pravilnik o provedbi postupaka jednostavne nabave više ne odgovara izmijenjenom zakonodavnom okviru te se predlagatelj odlučio na izradu novog Pravilnika.
 
Stoga je potrebno postojeći Pravilnik o provedbi postupaka jednostavne nabave staviti izvan snage, a umjesto njega, odlukom odbora donijeti predloženi Pravilnik o provedbi postupaka jednostavne nabave, kojim će se sustav jednostavne nabave GDCK Vrgorac uskladiti s odredbama ZJN i istovremeno unaprijediti u odnosu na važeći Pravilnik.
 
II. OCJENA STANJA TE SVRHA KOJA SE ŽELI POSTIĆI UREĐENJEM PRAVILA PROVEDBE JEDNOSTAVNE NABAVE
 
Potreba za donošenjem novog općeg akta o provedbi postupaka jednostavne nabave proizlazi iz potrebe usklađenja s izmjenama u zakonodavnom okviru iz područja javne nabave, te iz potrebe digitalizacije, modernizacije postupaka jednostavne nabave kao i jačanja antikorupcijskih učinaka.
 
1. Pravna obveza usklađivanja s novim Zakonom (ZJN, NN 48/26.)
ZJN bitno mijenja normativni okvir jednostavne nabave kroz najmanje šest temeljnih izmjena:
(a) povećanje nacionalnih financijskih pragova za jednostavnu nabavu s 26.540,00 eura na 50.000,00 eura za robu i usluge, odnosno s 66.360,00 eura na 100.000,00 eura za radove (članak 4. ZJN-a, kojim se mijenja članak 12. Zakona);
(b) cjelovitu izmjenu članka 15. Zakona kojim se uređuje jednostavna nabava, uz proširenje obveznog sadržaja općeg akta naručitelja (članak 5. ZJN-a);
(c) obvezu provedbe svih postupaka jednostavne nabave čija je procijenjena vrijednost veća od 15.000,00 eura putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH);
(d) obvezu javne objave u EOJN-a RH postupaka jednostavne nabave čija je procijenjena vrijednost veća od 25.000,00 eura za robu i usluge, odnosno 45.000,00 eura za radove;
(e) uvođenje obvezne pravne zaštite gospodarskim subjektima putem prigovora čelniku odnosno odgovornoj osobi naručitelja za sve nabave čija je procijenjena vrijednost veća od 15.000,00 eura;
(f) usklađivanje plana nabave s kalendarskom (umjesto proračunskom) godinom i obvezu njegove objave u EOJN RH, te povećanje praga za upis u registar ugovora s 2.650,00 eura na 5.000,00 eura bez PDV-a (članak 6. ZJN-a).
 
Vodeći računa o tome da postupci nabave i način provedbe nabave ispod zakonskog praga ne bi smjeli usporiti proces nabave i odvijanje drugih poslovnih procesa, ovim nacrtom prijedloga Pravilnika o provedbi postupaka jednostavne nabave, predlažu se četiri razine postupaka jednostavne nabave te vrijednosni pragovi za njihovu primjenu, i to:
 
1. postupci procijenjene vrijednosti manje od 5.000,00 eura, postupci izravnog ugovaranja,
2. postupci procijenjene vrijednosti jednake ili veće od 5.000,00 eura, a manje ili jednake 15.000,00 eura, postupci izravnog ugovaranja,
3. postupci procijenjene vrijednosti veće od 15.000,00 eura, a manje ili jednake 25.000,00 eura za robe i usluge, odnosno manje ili jednake 45.000,00 eura za radove, postupci nabave u modulu EOJN RH s pozivom odabranim gospodarskim subjektima,
4. postupci procijenjene vrijednosti veće od 25.000,00 eura i manje od 50.000,00 eura za robe i usluge, odnosno veće od 45.000,00 eura i manje od 100.000,00 eura za radove, postupci s obveznom javnom objavom u modulu jednostavne nabave EOJN RH.
 
 
 
2.  Primjena važećeg Pravilnika ukazala je na potrebu da se detaljnije urede određena procesno-pravna pitanja,
a osobito:
– razrađena načela javne nabave i njihovu primjenu (također sada obvezni sadržaj),
– razloge odbijanja ponude i postupanje s ponudama čija je cijena viša od procijenjene vrijednosti,
– pravila o sukobu interesa u jednostavnoj nabavi (koja su sada ZJN-om postala obvezni sadržaj općeg akta),
– institute pojašnjenja i upotpunjavanja ponude, ispravka računske pogreške i provjere neuobičajeno niske ponude,
– uvjete i postupak izmjene ugovora o jednostavnoj nabavi,
– rok mirovanja prije sklapanja ugovora i izvršnost odluke o odabiru,
– organizacijska pravila o odgovornoj osobi za praćenje izvršenja ugovora i postupanje
 
Imajući u vidu odredbu članka 89. ZJN-a prema kojoj odredbe članka 5. ZJN-a (kojim se mijenja članak 15. Zakona koji uređuje jednostavnu nabavu) stupaju na snagu 1. rujna 2026. godine, te odredbu članka 86. stavka 3. ZJN-a o obvezi usklađivanja općih akata u roku od tri mjeseca od stupanja na snagu Zakona, predlaže se donošenje ovoga Pravilnika u roku koji će osigurati njegovu primjenu na sve postupke pokrenute nakon 1. rujna 2026. godine.

